Premierul Marcel Ciolacu a declarat, miercuri, la Valea Doftanei, întrebat despre plafonarea adaosului comercial pentru produsele româneşti, că intenţia este de a proteja producătorii din ţară, însă Guvernul nu trebuie să impună acest lucru retailerilor, ci să aibă discuţii cu părţile implicate, conform agerpres.
El a fost întrebat despre faptul că reprezentanţi ai marilor magazine au spus că vor refuza produsele la rafturi dacă se plafonează adaosul comercial, transmite sursa.
Conform sursei citate, "În primul rând, cred că nu-i corect, din postura mea de prim-ministru, să răspund celor care, n-am văzut ştirile, îmi cer scuze, să răspund retailerilor prin presă. Aceste lucruri, discuţii, se poartă instituţional. E aici domnul ministru al Agriculturii, un ministru al Economiei. Dacă se va lua o astfel de măsură, categoric o vom lua cu toţii la masă", a răspuns Ciolacu.
Şeful Guvernului a adăugat că trebuie o abordare corectă şi deciziile să fie luate în urma unor discuţii cu toate părţile.
Potrivit agerpres, "Normal că vreau să protejez producătorii români. Cât timp avem o abordare corectă şi nu încercăm să omorâm producătorii români prin diverse artificii, toată lumea este mulţumită. Dar întotdeauna Guvernul trebuie să aibă discuţii, pentru că de aceea ne-aţi ales. Nici Guvernul nu trebuie să impună. Aţi văzut, că au fost discuţii că impunem la producători. Ce am făcut cu alimentele de bază a fost un lucru corect. Ne-a demonstrat şi scăderea inflaţiei şi a avut o adresabilitate a unei părţi din populaţie. În continuu Guvernul trebuie, prin miniştrii de resort sau direct primul ministru, prin cancelarie, să aibă astfel de discuţii cu retailerul, să funcţionăm mai bine", a mai spus premierul.
Prim-ministrul Marcel Ciolacu a vizitat, miercuri, fabrica Cris-Tim din Prahova şi a fost prezent la Valea Doftanei, unde încep lucrările la drumul Valea Doftanei-Săcele-Valea Doftanei, apoi a susţinut o conferinţă de presă, transmite sursa.